Document ID: 32004R1493

KOMISIJAS REGULA (EK) Nr. 1493/2004
(2004. gada 23. augusts),
ar ko nosaka pieņemamos pārejas pasākumus Kipras, Čehijas, Igaunijas, Ungārijas, Latvijas, Lietuvas, Maltas, Polijas, Slovēnijas un Slovākijas pievienošanās dēļ attiecībā uz prasībām sakarā ar naudas atmaksas piešķiršanu par konkrētu piena un olu produktu eksportu atbilstoši Regulai (EK) Nr. 1520/2000
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās līgumu un jo īpaši tā 2. panta 3. punktu,
ņemot vērā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās aktu un jo īpaši tā 41. panta pirmo daļu,
tā kā:
(1)
Komisijas 2000. gada 13. jūlija Regulas (EK) Nr. 1520/2000, kas nosaka kopīgus sīkus noteikumus eksporta kompensāciju piešķiršanas sistēmas piemērošanai noteiktiem lauksaimniecības produktiem, ko eksportē tādu preču veidā, kuras neaptver Līguma I pielikums, kā arī šo kompensāciju apjoma noteikšanas kritērijus (1), 16. panta 10. punkts paredz to, ka, lai tiktu piešķirta atmaksājamā naudas summa par tiem produktiem, kuri ir norādīti Padomes 1992. gada 16. jūnija Direktīvas 92/46/EEK, ar ko nosaka veselības standartu noteikumus neapstrādāta piena, termiski apstrādāta piena produktu un to produktu, kuru pamatā ir piens, ražošanai un izvietošanai tirgū (2), 1. pantā vai Padomes 1989. gada 20. jūnija Direktīvas 89/437/EEK par higēnas un veselības problēmām, kuras saistītas ar olu produktu ražošanu un izvietošanu tirgū (3), 1. pantā un Regulas (EK) Nr. 1520/2000 B pielikumā, tie ir jāsagatavo atbilstoši šo direktīvu prasībām un tiem jābūt nepieciešamajai veselības standartu zīmei.
(2)
Komisijas 2004. gada 19. marta Lēmumā 2004/280/EK, kas nosaka pārejas pasākumus to konkrēto dzīvnieku izcelsmes produktu mārketingam, kuri iegūti Čehijā, Igaunijā, Kiprā, Latvijā, Lietuvā, Ungārijā, Maltā, Polijā, Slovēnijā un Slovākijā (4), (še turpmāk “jaunās dalībvalstis”), izklāstīti arī pārejas pasākumi, lai veicinātu pāreju no jaunajās dalībvalstīs pastāvošā režīma uz tādu, kāds ir radies atbilstoši Kopienas veterinārajai likumdošanai. Saskaņā ar šī lēmuma 3. pantu dalībvalstīm laikā no 2004. gada 1. maija līdz 31. augustam jāatļauj tirdzniecība ar tiem piena un olu produktiem, kuri ir iegūti tajās jauno dalībvalstu iestādēs, kurām ir tiesības eksportēt uz Kopienu pirms pievienošanās datuma ar noteikumu, ka produktiem ir attiecīgās institūcijas izsniegta Kopienas eksporta veselības standarta zīme un ka tiem līdzi ir dokuments, kurš apliecina to, ka tie ir ražoti atbilstoši Lēmumam 2004/280/EK.
(3)
Tādēļ ir nepieciešams veikt atkāpi no Regulas (EK) Nr. 1520/2000 un nodrošināt to, lai par tām precēm, kuras atbilst Lēmuma 2004/280/EK 3. pantam un kuras ir tiesības tirgot laika periodā no 2004. gada 1. maija līdz 31. augustam, būtu tiesības saņemt eksporta naudas atmaksu.
(4)
Šajā regulā paredzētie pasākumi ir saskaņā ar Pārvaldības komitejas viedokli par horizontālajiem jautājumiem, kuri attiecas uz tirdzniecību ar tiem apstrādātajiem lauksaimniecības produktiem, kuri nav iekļauti Līguma I pielikumā,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 1520/2000 16. panta 10. punkta, par tām precēm, kuras ir iegūtas Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas iestādēs pirms pievienošanās datuma un kuras ir tiesības eksportēt uz Kopienu pirms pievienošanās datuma, un kuras ir eksportētas no Kopienas laika periodā no pievienošanās datuma līdz 2004. gada 31. augustam, ir tiesības saņemt eksporta naudas atmaksu ar nosacījumu, ka tās atbilst Lēmuma 2004/280/EK 3. panta a) un b) apakšpunkta prasībām.
2. pants
Šī regula stājas spēkā Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanās līguma spēkā stāšanās datumā un ir tam pakļauta.
Tā attiecas uz tām eksporta deklarācijām, kuras pieņemtas no šīs regulas spēkā stāšanās datuma līdz 2004. gada 31. augustam.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 23. augustā

Labels: 3
15
17